โตเกียวมารีนฯเติมเงินลงทุนไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ปลายปีนี้เพิ่มขั้นต่ำ400ล้าน
รับแผนขยายธุรกิจตัวแทน
โพสต์ทูเดย์ — โตเกียวมารีนประกันชีวิตจ้องเพิ่มทุน 400 ล้านบาท ปลายปีขยายงานปีหน้าคว้าเบี้ยใหม่ 600 ล้านบาท
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า บริษัทแม่พร้อมจะลงทุนเพิ่มในประเทศไทยเพื่อขยายช่องทางการขายผ่านตัวแทนประมาณ 1,000 ล้านบาท และยอมรับการขาดทุนเพื่อขยายกิจการด้านประกันชีวิตในไทยประมาณ 7 ปี ซึ่งปลายปีนี้จะเพิ่มทุนในบริษัทอีกประมาณ 400 ล้านบาท เพื่อขยายธุรกิจในปี 2554 
ทั้งนี้ ข้อมูลทางทะเบียนบริษัทประกันชีวิต ณ วันที่ 31 พ.ค. 2553 ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) บริษัทมีทุนจดทะเบียน 1,769.56 ล้านบาท ชำระเต็มจำนวน
นายสมโพชน์ กล่าวว่า ที่ต้องเพิ่มทุนในช่วงปลายปีนี้ เนื่องจากปี 2553 ธุรกิจผ่านช่องทางตัวแทนมีการเติบโตอย่างมากเกินกว่าที่วางเป้าหมายไว้ คาดปีนี้จะมียอดขายเบี้ยประกันลูกค้ารายใหม่ประมาณ 400 ล้านบาท จากเดิมที่ตั้งเป้าหมายไว้ช่วงต้นปีที่ 250 ล้านบาท เพราะเป็นปีแรกที่เริ่มขยายช่องทางการขายผ่านตัวแทน แต่ปรากฏว่าตลาดให้การตอบรับดีมาก โดยเริ่มเปิดตัวอย่างเป็นทางการเมื่อวันที่ 12 พ.ค. 2553 และหลังจากนั้นเกิดเหตุการณ์ความไม่สงบ ทำให้ไม่สามารถทำงานได้ ถึงวันนี้มีเวลาทำงานเพียง 57 วันเท่านั้น
“57 วัน สิ้นสุด 30 มิ.ย. 2553 ตลาดตอบรับการซื้อประกันกับบริษัทเป็นเงินประมาณ 80 ล้านบาท มีจำนวนกรมธรรม์ 1,500 ฉบับ และลูกค้าเป็นกลุ่มที่ชำระเบี้ยประกันสูง เฉลี่ยกรมธรรม์ละ 4 หมื่นบาทต่อปี จากจำนวนตัวแทน 500 คน ถือว่าไปได้เร็วมาก” นายสมโพชน์ กล่าว
นายสมโพชน์ กล่าวว่า เดิมเป้าหมาย 400 ล้านบาท จะทำได้ภายในปี 2555 แต่ผลจากได้ตัวแทนมืออาชีพ สินค้าที่แตกต่างจากตลาด ที่ค้ำประกันผลตอบแทนที่แน่นอนในทุกประเภทสินค้า ทำให้ธุรกิจเติบโตอย่างก้าวกระโดด ซึ่งตัวแทนกลุ่มแรก 500 คน เปรียบได้กับแม่พันธุ์ที่จะออกลูกออกหลานเพิ่มขึ้น โดยปีนี้คาดว่าจะมีตัวแทนเข้ามาทั้งสิ้น 1,500 คน และปี 2554 คาดว่าจะสามารถทำเบี้ยลูกค้ารายใหม่ได้ 600 ล้านบาท โดยขณะนี้ได้ปรับปรุงกฎระเบียบภายในให้มีความคล่องตัวมากยิ่งขึ้น เช่น เดิมกำหนดรับทุนประกันสูงสุดไว้ที่ 5 ล้านบาท ได้ปรับใหม่เป็น 10 ล้านบาท